# Oznámenie o vyhlásení výberového konania

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s § 14 ods. 2 písm. c) zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“), vyhlasuje výberové konanie na obsadenie funkcie

# kontrolóra Slovenskej akreditačnej agentúry pre vysoké školstvo so sídlom v Bratislave (ďalej len „agentúra“).

Hlavné úlohy

* kontrolovanie hospodárenia agentúry,
* vyjadrenie sa k výročnej správe o činnosti a hospodárení agentúry,
* vyjadrenie sa k účtovnej závierke agentúry,
* podávanie návrhov predsedovi výkonnej rady agentúry na odstránenie zistených nedostatkov,
* plnenie ďalších úloh podľa zákona alebo vnútorných predpisov agentúry.

Počet obsadzovaných miest: 1

Kvalifikačné predpoklady a osobitné kvalifikačné predpoklady:

Za kontrolóra možno podľa § 10 ods. 3 zákona vymenovať fyzickú osobu, ktorá je

* bezúhonná,
* má spôsobilosť na právne úkony v plnom rozsahu,
* má najmenej vysokoškolské vzdelanie druhého stupňa a
* má najmenej päťročnú prax v riadení v právnickej osobe.

Kritériá a požiadavky v súvislosti s obsadzovanou funkciou

1. bezúhonnosť,
2. spôsobilosť na právne úkony v plnom rozsahu,
3. znalosť zákona č. 269/2018 o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov,
4. znalosť zákona č. 131/2002 o vysokých školách a o zmene a doplnení niektorých zákonov v znení neskorších predpisov a iných všeobecne záväzných právnych predpisov z oblasti vysokého školstva,
5. znalosť všeobecne záväzných právnych predpisov a iných predpisov z oblasti fungovania verejnoprávnych inštitúcií (napr. zákon č. 431/2002 Z. z. o účtovníctve v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, zákon č. 278/1993 Z. z. o správe majetku štátu v znení neskorších predpisov, zákon č. 176/2004 Z .z o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z.. a pod.)

Funkcia kontrolóra je podľa § 13 ods. 3 zákona nezlučiteľná s funkciou člena výkonnej rady, člena odvolacej komisie agentúry a vedúceho kancelárie agentúry.

Funkcia kontrolóra agentúry je podľa § 13 ods. 1 zákona nezlučiteľná s funkciou:

1. rektora a prorektora; to platí, aj ak ide o osobu poverenú výkonom funkcie rektora,
2. štatutárneho orgánu súkromnej vysokej školy,
3. člena správnej rady verejnej vysokej školy alebo člena správnej rady súkromnej vysokej školy,
4. člena vedeckej rady vysokej školy, umeleckej rady vysokej školy alebo vedeckej a umeleckej rady vysokej školy (ďalej len „vedecká rada vysokej školy“) alebo kolektívneho orgánu fakulty, v ktorého pôsobnosti je habilitačné konanie,
5. dekana; to platí, aj ak ide o osobu poverenú výkonom funkcie dekana,
6. vedúceho súčasti vysokej školy,
7. kvestora,
8. vedúceho zamestnanca vysokej školy, vedúceho zamestnanca fakulty,
9. prezidenta Slovenskej republiky,
10. poslanca Národnej rady Slovenskej republiky, poslanca Európskeho parlamentu, poslanca zastupiteľstva samosprávneho kraja, poslanca zastupiteľstva obce alebo poslanca miestneho zastupiteľstva,
11. člena vlády Slovenskej republiky (ďalej len „vláda“),
12. štátneho tajomníka,
13. generálneho tajomníka služobného úradu,
14. predsedu samosprávneho kraja, starostu obce alebo starostu mestskej časti,
15. predsedu, vedúceho alebo riaditeľa ústredného orgánu štátnej správy alebo orgánu štátnej správy,
16. prokurátora, sudcu alebo sudcu Ústavného súdu Slovenskej republiky alebo
17. predsedu Slovenskej akadémie vied alebo člena jej predsedníctva.

Podľa § 13 ods. 4 zákona je kontrolór povinný najneskôr v deň vymenovania do funkcie skončiť výkon inej funkcie alebo činnosti, ktorá je nezlučiteľná s funkciou kontrolóra agentúry ukončiť. Kontrolór je povinný do 30 dní po svojom vymenovaní písomne oznámiť ministrovi školstva, vedy, výskumu a športu Slovenskej republiky, že spĺňa podmienky nezlučiteľnosti svojej funkcie.

Podľa § 10 ods. 4 zákona funkčné obdobie kontrolóra je štyri roky. Tá istá osoba môže vykonávať funkciu kontrolóra agentúry najviac dve funkčné obdobia.

Druh pracovnoprávneho vzťahu

Dohoda o prácach vykonávaných mimo pracovného pomeru. Výšku odmeny upravuje § 17 ods. 4 zákona.

Zoznam požadovaných dokladov

K písomnej žiadosti o účasť na výberovom konaní (ďalej len „žiadosť“) uchádzač prikladá:

1. profesijný štruktúrovaný životopis s uvedením kontaktných údajov uchádzača, s prehľadom dosiahnutého vzdelania a odbornej praxe,
2. motivačný list,
3. doklad preukazujúci získanie požadovaného vysokoškolského vzdelania (kópia vysvedčenia, diplomu alebo iného rovnocenného dokladu o najvyššom dosiahnutom vzdelaní; pri zahraničnom diplome aj rozhodnutie ministerstva o uznaní zahraničného diplomu za rovnocenný diplom získaný po absolvovaní vysokoškolského vzdelania na území Slovenskej republiky),
4. čestné vyhlásenie o splnení podmienok odbornej praxe s uvedením právnickej osoby, na ktorej túto prax získal,
5. čestné vyhlásenie o splnení podmienok podľa § 13 ods. 1 a 3 zákona,
6. čestné vyhlásenie o bezúhonnosti a o spôsobilosti na právne úkony v plnom rozsahu,
7. čestné vyhlásenie o pravdivosti údajov uvádzaných v žiadosti a v ostatných požadovaných dokladoch,
8. súhlas dotknutej osoby so spracovaním osobných údajov uvádzaných v žiadosti a v požadovaných dokladoch na účel výberového konania podľa osobitného predpisu.

Oprávnenie na oboznamovanie sa s utajovanými skutočnosťami Nevyžaduje sa.

Dátum a miesto podania žiadosti spolu s požadovanými dokladmi

Žiadosť spolu s požadovanými dokladmi je možné podať najneskôr v termíne

**do 20. decembra 2023.** Na žiadosti podané po stanovenom termíne sa neprihliada.

Žiadosť o zaradenie do výberového konania sa spolu s požadovanými dokumentmi podáva v písomnej forme s označením „Výberové konanie SAAVŠ – kontrolór“,v listinnej podobe na adresu:

Ministerstvo školstva, vedy, výskumu a športu Slovenskej republiky

sekcia vysokých škôl

Stromová 1

813 30 Bratislava

alebo elektronicky na e-mailovú adresu: odbor.vsv@minedu.sk

Pre prihlásenie sa do výberového konania je rozhodujúci:

1. deň odovzdania žiadosti do podateľne ministerstva,
2. deň odovzdania žiadosti na poštovú prepravu alebo
3. deň elektronického doručenia žiadosti.

Ministerstvo pozve na výberové konanie uchádzačov, ktorí spĺňajú stanovené požiadavky a ktorí doručili ministerstvu požadované doklady v stanovenej lehote.